[pic] | EVROPSKA KOMISIJA |

Bruselj, 16.12.2010

COM(2010) 756 konč.

2010/0367 (COD)

Predlog

UREDBE EVROPSKEGA PARLAMENTA IN SVETA

o razveljavitvi Uredbe (EGS) št. 429/73 o posebnih določbah za uvoz v Skupnost nekaterega blaga iz Uredbe (EGS) št. 1059/69 in s poreklom iz Turčije ter Uredbe (ES) št. 215/2000 o obnovitvi ukrepov za leto 2000 iz Uredbe (ES) št. 1416/95 o uvedbi nekaterih koncesij za leto 1995 v obliki tarifnih kvot Skupnosti za nekatere predelane kmetijske proizvode

OBRAZLOŽITVENI MEMORANDUM

Številni akti, ki so bili sprejeti v zadnjih desetletjih, so brezpredmetni, vendar formalno še vedno veljajo. Zastareli so zaradi svoje začasne narave ali ker so njihovo vsebino povzeli poznejši akti. Zato so številni ukrepi, povezani s pristopom novih držav članic, po pristopu teh držav zastareli. Evropski parlament, Svet in Komisija so se v medinstitucionalnem sporazumu o boljši pripravi zakonodaje dogovorili, da je treba pravo Unije posodobiti in strniti z razveljavitvijo aktov, ki se ne uporabljajo več[1]. Akte, ki nimajo več nadaljnjega pomena, je treba zaradi izboljšanja preglednosti in pravne varnosti Unije umakniti iz pravnega reda Unije.

Komisija je iz pravnega reda Unije že večkrat umaknila zastarelo zakonodajo, večinoma z običajnimi postopki Komisije za razveljavitev. Komisija je nedavno za zastarele razglasila približno 250 aktov o kmetijstvu, nekateri drugi kmetijski akti in približno 60 aktov s področja trgovine s predelanimi kmetijskimi izdelki pa bodo kmalu razglašeni za zastarele[2].

Komisija je v primeru dveh aktov Sveta na področju trgovine z blagom, pridobljenim s predelavo kmetijskih proizvodov, ki temeljita na členu 207 Pogodbe o delovanju Evropske unije (nekdaj člen 133 Pogodbe o ustanovitvi Evropske skupnosti in pred tem člen 113 Pogodbe o Evropski skupnosti), odkrila, da sta postala brezpredmetna, vendar sta še vedno veljavna. Komisija nima pristojnosti, da bi akte, ki jih je sprejel Svet, razglasila za zastarele. Zaradi pravne varnosti Komisija predlaga, da Svet akte, naštete v tem predlogu, razveljavi.

Ta predlog se nanaša na razveljavitev Uredbe Sveta (EGS) št. 429/73, ki določa zmanjšane nespremenjene dele uvoznih dajatev za predelane kmetijske proizvode s poreklom iz Turčije. Njene določbe so zastarele, ker je Sklep št. 1/95 Pridružitvenega sveta ES-Turčija z dne 22. decembra 1995 o izvedbi zaključne faze carinske unije odpravila carinske dajatve za blago s poreklom iz Turčije.

Ta predlog se nanaša tudi na razveljavitev Uredbe Sveta (EGS) št. 215/2000, ki je obnovila preferencialne tarifne kvote samo za leto 2000 in je zato brezpredmetna.

Ta predlog je podoben tistemu, ki je predviden v tekočem programu poenostavitve, sprejetem v okviru izvajanja strategije Komisije za poenostavitev zakonodajnega okolja, kot je bil nedavno posodobljen – dokument COM(2008) 712, Priloga 2 k Zakonodajnemu in delovnemu programu Komisije za leto 2009.

2010/0367 (COD)

Predlog

UREDBE EVROPSKEGA PARLAMENTA IN SVETA

o razveljavitvi Uredbe (EGS) št. 429/73 o posebnih določbah za uvoz v Skupnost nekaterega blaga iz Uredbe (EGS) št. 1059/69 in s poreklom iz Turčije ter Uredbe (ES) št. 215/2000 o obnovitvi ukrepov za leto 2000 iz Uredbe (ES) št. 1416/95 o uvedbi nekaterih koncesij za leto 1995 v obliki tarifnih kvot Skupnosti za nekatere predelane kmetijske proizvode

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 207(2) Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

v skladu z rednim zakonodajnim postopkom,

ob upoštevanju naslednjega:

1. Izboljšanje preglednosti prava Skupnosti je bistveni del strategije za boljše oblikovanje pravnih aktov, ki jo izvajajo institucije Skupnosti. Zato je primerno iz veljavne zakonodaje umakniti tiste akte, ki so postali brezpredmetni.

2. Uredba (EGS) št. 429/73 z dne 5. februarja 1973 o posebnih določbah za uvoz v Skupnost nekaterega blaga iz Uredbe (EGS) št. 1059/69 in s poreklom iz Turčije[3] je bila sprejeta, da se določi zmanjšani nespremenljivi del uvoznih dajatev za predelane kmetijske proizvode s poreklom iz Turčije, uvožene v okviru Dodatnega protokola Sporazuma o pridružitvi med Evropsko gospodarsko skupnostjo in Turčijo, ki je bil podpisan 23. novembra 1970.

3. Ker je Sklep št. 1/95 Pridružitvenega sveta ES-Turčija z dne 22. decembra 1995 o izvedbi zaključne faze carinske unije[4] odpravila carinske dajatve za blago s poreklom iz Turčije, je Uredba (EGS) št. 429/73 zastarela.

4. Uredba (ES) št. 215/2000 z dne 24. januarja 2000 o obnovitvi ukrepov za leto 2000 iz Uredbe (ES) št. 1416/95 o uvedbe nekaterih koncesij za leto 1995 v obliki tarifnih kvot za nekatere predelane kmetijske proizvode[5] je bila začasna, uporabljala se je le leta 2000 in je zato postala brezpredmetna.

5. Zaradi pravne varnosti in jasnosti je treba uredbi (EGS) št. 429/73 in (ES) št. 215/2000 razveljaviti –

SPREJELA NASLEDNJO UREDBO:

Člen 1

Uredbi (EGS) št. 429/73 in (ES) št. 215/2000 se razveljavita.

Člen 2

Ta uredba začne veljati tretji dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL C 321, 31.12.2003, str. 1.

[2] UL C 30, 6.2.2009, str. 18.

[3] UL L 59, 5.3.1973, str. 85.

[4] UL L 35, 13.2.1996, str. 1.

[5] UL L 24, 29.1.2000, str. 9.